‹‹መንግሥት መረጃን ቀድሞ በማነፍነፍ ዜጎች ላይ ሊደርስ ከሚችለው አደጋ መታደግ አለበት፡፡›› አስተያየት ሰጪዎች
የወንጀልን እንቅስቃሴን በተሻለ መልኩ ለመከላከል እንደተቋም የለውጥ ሥራ መሥራት ስለተጀመረ የተሻለ ለውጥ እንደሚኖር የአማራ ክልል ፖሊስ ኮሚሽን አስታውቋል ::ባሕር ዳር፡ ታኅሳስ 23/2012ዓ.ም (አብመድ) የማኅበረሰቡን ደኅንነት ለመጠበቅ ሲባል ከላይ ያለውን የመንግሥት መዋቅር ብቻ ሳይሆን ከታች ያለው ላይ ትኩረት በማድረግ ሊሠራበት እንደሚገባ የደሴ ከተማ ነዋሪ መምህር ይመር ሠኢድ ለአብመድ ተናግረዋል፡፡መምህር ይመር ሠኢድ ‹‹ከታች ከጎጥ እና ከቀበሌ ጀምሮ ያለው የፀጥታ መዋቅር በደንብ መሥራት አለበት፤ ካልሆነ ጉዳዩን ወደ ዞን ብሎም ወደ ክልል ከወሰድነው ምንም ለውጥ አይመጣም›› ብለዋል፡፡ይህን አሠራር ለማቀላጠፍ ከላይ ያለው የመንግሥት መዋቅርም ከታች ያለውን የመንግሥት መዋቅር ጥብቅ ቁጥጥር ማድረግ እንዳለበት መምህር ይመር አስረድተዋል፡፡መንግሥት ማንኛውም የወንጀል ወይም የሽብር ሥራ ከመፈጸሙ በፊት የደኅንነት እና መረጃን ቀድሞ የማግኘት ሥራን በመሥራት አስቀድሞ መከላከል ላይ መሥራት እንዳለበትም መክረዋል፡፡የባሕር ዳር ከተማ ነዋሪው አቶ ዲበኩሉ መሠረት ‹‹መንግሥት ከማኅበረሰቡ ያገኘውን መረጃ ተጠቅሞ የሕዝቡን ደኅንነት የማይጠብቅ ከሆነ ‹ቀጥልበት› ማለቱ ነው፡፡ መረጃን ከመናቅ ይልቅ እንደ ሀብት በመጠቀም የወንጀል ድርጊትን ማክሸፍ መንግሥት ይጠበቅበታል›› ብለዋል፡፡በየደረጃው ያለ የመንግሥት የሥራ ኃላፊ ግዴታውን የማይወጣ ከሆነ የእርማት እርምጃ መውሰድ እንደሚገባም አቶ ዲበኩሉ አሳስበዋል፡፡